Xirivella repartirà 1.500 entrepans de ‘botifarres en oli’ durant la Nit de les figues
06 de setembre de 2024

Xirivella celebra este dissabte, 7 de setembre, el seu tradicional Nit de les figues, una de les cites indispensables en el programa festiu de la localitat en la qual la població ix als carrers del poble a sopar i a compartir amb els seus veïns. Després del sopar, la nit de festa s'allarga durant la matinada. Per a recuperar forces, a les 2 de la matinada l'Ajuntament repartirà 1.500 entrepans de les seues famoses ‘botifarres en oli’, un dels emblemes de la cuina xirivellera. Els entrepans es repartiran en l'avinguda de la Constitució, a l'altura de la plaça Gerardo Garcés.

"D'esta manera recuperem i actualitzem una tradició de la localitat en la qual després de la missa de descoberta de la Verge de la Salut, patrona de Xirivella, els clavaris repartien entrepans de 'botifarres en oli' i figues. En esta ocasió, els entrepans aniran acompanyats d'unes rosquilletes, també típiques de Xirivella", assegura Paqui Bartual, alcaldessa i regidora de Festes.

En esta iniciativa participen també forns i carnisseries de la localitat. Durant estos dies, Carns Casa Toribio, Fàbrica d'embotits Luis Lladró i Cárnicas Embuena i els forns Ntra. Sra. de la Consolació i Violeta han estat elaborant les botifarres, el pa i les rosquilletes que es repartiran en esta nit tan especial a Xirivella. "Xirivella té comerç local amb productes de gran qualitat i varietat", assenyala Bartual.

A més, del repartiment d'entrepans, l'Ajuntament de Xirivella ha organitzat un ampli programa per a la Nit de les Figues. Més de 500 joves es reuniran per a sopar al Barracó Jove, on hi haurà també música, bingo musical, concurs de samarretes, discomóvil i la campanya ‘No sigues figa’, dirigida a la gent jove, en la qual es repartiran polseres, còctels sense alcohol, alcoholímetres, un kit de supervivència nocturna… Al Barri de la Llum se celebrarà el Paelleando, que reuneix a centenars de veïns en l'antic pati del col·legi Vicent Tosca i en el barri de Vicentica la Serrana hi haurà sopar de faixa i discomòbil. A partir de les 00 hores la plaça Gerardo Garcés serà l'epicentre de la festa amb el macrofestival Tumbalea Revolution, format per un equip d'animació, dj’s, regals, efectes especials i moltes sorpreses.